Επεισόδια αστυνομικών-συμβασιούχων στον αρχαιολογικό χώρο της Ακρόπολης
στάση εργασίας έχουν εξαγγείλει και για σήμερα τα σωματεία εργαζομένων στο Υπουργείο Πολιτισμού
Άλλη μία φορά η Ακρόπολη γίνεται θύμα αντιπαράθεσης πολιτών και κυβέρνησης. Για μια ακόμη φορά ο αποκλεισμός της, η κλειστή σιδερένια πόρτα της και τα μάτ με δακρυγόνα να διαλύουν τους διαδηλωτές, είναι οι εικόνες που κάνουν τον γύρο του κόσμου διασύροντας την Ελλάδα και τον πολιτισμό της. Από χθες οι έκτακτοι υπάλληλοι και συμβασιούχοι του Υπουργείου Πολιτισμού διεκδικούν την μονιμοποίησή τους και την καταβολή των δεδουλευμένων τους, 22 μηνών. Με απόφασή τους παρέμειναν και όλη την νύχτα έξω από τον αρχαιολογικό χώρο ως το μεσημέρι της Τετάρτης, που ο εισαγγελέας με μικρή αστυνομική δύναμη προσπάθησε επί τόπου να επιτραπεί στους ξένους και έλληνες τουρίστες να επισκεφθούν το μνημείο αλλά χωρίς αποτέλεσμα… Με εντολή του Υπουργείου Προστασίας του Πολίτη, επενέβησαν οι αστυνομικοί από την διπλανή πόρτα, σπάζοντας την κλειδαριά που άλλαξαν οι συμβασιούχοι. Υπήρξε ένταση, χρησιμοποιήθηκαν δακρυγόνα και οι συμβασιούχοι απομακρύνθηκαν, όπως και συνεργεία της τηλεόρασης, δημοσιογράφοι, φωτορεπόρτερ, αλλά και επισκέπτες που δέχτηκαν τα χημικά. «Οι κινητοποιήσεις θα συνεχιστούν. Πρέπει να αποδοθούν ευθύνες στην πολιτική ηγεσία. Κατεστράφη ο αρχαιολογικός χώρος και η επέμβαση της αστυνομίας ήταν «έγκλημα που δεν έχει ξανασυμβεί», δήλωσε ο Πρόεδρος των συμβασιούχων Νίκος Χασομέρης. Ο κυβερνητικός εκπρόσωπος κ. Πεταλωτής δήλωσε ότι δεν μπορούν 30 άτομα να καταλαμβάνουν τον ιερό βράχο για να διεκδικούν τα αιτήματά τους. Αργά το απόγευμα συγκεντρώθηκαν πάλι μέλη σωματείων και συνδικαλιστές εργαζόμενοι στο Υπουργείο Πολιτισμού και έγιναν μικρής έκτασης επεισόδια. Για σήμερα το πρωί έχει εξαγγελθεί νέα συγκέντρωση στην Ακρόπολη. Οι αστυνομικοί παραμένουν όλη την νύχτα, ενώ έχουν εξαγγείλει στάση εργασίας από τις 7 το πρωί ως τις 12 το μεσημέρι, τα σωματεία των εργαζομένων οπότε το πιο πιθανό είναι η Ακρόπολη να μείνει και πάλι κλειστή μέχρι το μεσημέρι.